Il-Ħamis 11 ta' Ottubru 2018. Meta nitolbu xi ħaġa mingħand il-Mulej jeħtieġ li nkunu kuraġġużi. Dan qalu l-Papa Franġisku dalgħodu fl-omelija tal-quddiesa li ċċelebra fil-kappella tad-Dar Santa Marta. Alla hu ħabib li jista' jtina dak li jkollna bżonn. L-omelija li għamel il-Papa, kienet dwar il-Vanġelu li ttina l-liturġija llum. Il-Papa tkellem dwar it-talb, dwar kif għandna nitolbu. Infatti, lid-dixxipli tiegħu Ġesù jirrakkuntalhom li f'nofs ta' lejl raġel ħabbat bieb ġaru biex jitolbu xi ħaġa tal-ikel. Ħabibu wieġeb li dak ma kienx ħin għax kien diġà mtedd, imma mbagħad qam u mar itih dak li talbu. Il-Papa Franġisku silet tliet elementi minn dar-rakkont: raġel fil-bżonn, ħabib, ftit ħobż. Iż-żjara tar-raġel fil-bżonn kienet għal għarrieda u t-talba tiegħu kienet insistenti għax kellu fiduċja li ħabibu kellu dak li hu kellu bżonn. Talab bl-insistenza u b'hekk, osserva Franġisku, il-Mulej irid jgħallimna kif nitolbu. Irridu nitolbu bil-kuraġġ, għax meta nitolbu jkun ifisser li neħtieġu xi ħaġa, normalment xi ħaġa li għandna nieqsa. Alla hu ħabib: ħabib għani li għandu l-ħobż, għandu dak li aħna neħtieġu. Ġesù qiesu qed jgħid: Fit-talb kunu insistenti, tgħejjewx. Tgħejjewx titolbu għax meta titolbu jingħatalkom. Iżda t-talb, kompla jgħid il-Qdusija Tiegħu, mhux bakketta maġika, ma jfissirx li malli nitolbu niksbu dak li rridu. Mhix kwistjoni li tgħid xi żewġ u daqshekk. It-talb hu wkoll ħidma, ħidma li titlob minna l-perseveranza, ir-rieda. It-talb jitlob li aħna nkunu determinati, mingħajr mistħija. Għaliex? Għax inkun qed inħabbat fuq bieb il-ħabib tiegħi. Alla hu ħabib u jien nista' nħabbatlu bħal ma nagħmel ma' ħabib tiegħi. Niftakru f'Santa Monika, kemm snin damet titlob u xxerred id-dmugħ biex binha jikkonverti. Fl-aħħar il-Mulej fetaħ il-bieb. Franġisku rrakkonta storja li kienet ġrat fi Buenos Aires. Raġel, ħaddiem tal-id, kellu tifla f'xifer il-mewt. It-tobba kienu qatgħulu qalbu, imma hu vvjaġġa 70 kilometru biex mar fis-Santwarju tal-Madonna ta' Luján. Wasal bil-lejl u s-Santwarju kien magħluq, iżda hu baqa' wara l-bieb jitlob b'ħerqa kbira lill-Madonna: 'Jien irrid lil binti, irrid lil binti. Inti tista' tagħtihieli.' L-għada filgħodu, meta mar lura lejn l-isptar, sab lil martu li qaltlu: 'It-tobba ħadu lit-tifla tagħmel xi testijiet oħra u ma jistgħux jispjegaw kif qamet u talbet biex tiekol. M'għandha xejn, tinsab tajba u m'għadhiex fil-periklu.' Dak ir-raġel, spjega Bergoglio, kien jaf kif għandu jitlob. Il-Papa qal li għandna nħarsu lejn it-tfal kapriċċużi li meta jkunu jridu xi ħaġa, jibdew jgħajtu, jibku u jtennu: 'Irridha, irridha!' U fl-aħħar il-ġenituri jċedu. Xi ħadd jista' jistaqsini: Imma Alla ma jirrabjax jekk nagħmel hekk? Ġesù stess, afferma Franġisku, ħaseb għal dan u qalilna: 'Jekk intom nies ħżiena tagħtu affarijiet tajbin lil uliedkom, kemm aktar il-Missier tas-sema jagħti l-Ispirtu s-Santu lil min jitlobhulu?' Huwa l-ħabib li jagħti dejjem it-tajjeb. Jagħti aktar: int titolbu jsolvilek il-problema u Hu jsolviha u jtik ukoll l-Ispirtu s-Santu. Aktar milli titolbu. Naħsbu ftit dwar kif nitolbu: bħall-pappagalli? Nitlob bil-ħerqa f'qalbi dak li għandi bżonn? Nitqabad ma' Alla fit-talb biex itini dak li neħtieġ, dment li hu tajjeb? Nitgħallmu kif għandna nitolbu minn dal-pass tal-Vanġelu, temm Papa Franġisku. Miġjub mit-Taljan għall-Malti minn Joe Huber
Il-Papa f'Dar Santa Marta: Ġesù jgħallimna li fit-talb għandna niffittaw lil Alla